Több mint 40 jelzés érkezett egyetemistáktól, amiben felnyomják a tanáraikat "kéretlen baloldali politizálás" miatt, de a bejelentések folyamatosan jönnek – ezt a 888.hu közölte, mikor a Klubrádió a felhívás sikeréről kérdezte Habony Árpád bulvárlapját.

Már több mint 40 olyan e-mail érkezett, amelyben hallgatók jelezték, hogy „tanítás helyett agresszív, ellentmondást nem tűrő kampányt folytatnak az előadók az órákon” – ezt a 888.hu a Klubrádió kérdésére válaszolta, mikor a rádió összeállítást készített a nagy botrányt kavaró felhívásról. Azt kérdezték a szerkesztőségtől, hogy eddig pontosan hány egyetemi hallgatótól érkezett jelzés arról, hogy „baloldali véleménydiktatúrát” tapasztal az órákon. A 40 eddigi bejelentés tényén túl a szerkesztőség hozzátette: „folyamatosan érkeznek” hozzájuk az írások.

Ahogy megírtuk, az állami támogatásokkal kitömött kormányoldali bulvárlap felhívást tett közzé: arra kérték az egyetemistákat, hogy egy megadott e-mail-címen jelentsék fel tanáraikat, ha „kéretlen baloldali politizálást” tapasztalnak az egyetemükön.

A lap Habony Árpád érdekkörébe tartozó médium, a főszerkesztő az a G. Fodor Gábor, aki a Tv2-n futó Igazságszérumnak csúfolt rovatában az Orbán-kormány aktuális politikai mantráját hivatott ismertetni. Ő maga is tanított az ELTE-n, a katedrát akkor hagyta ott, amikor az egyetem etikai eljárást kezdeményezett ellene a lapjában megjelentetett szexista tartalom miatt, például amikor vállalhatatlanul nekimentek Tóbiás József családjának.